Hubble hefur verið 21 ár í geimnum . Af því tilefni beindu stjörnufræðingar sjónaukanum að sérstaklega myndrænum vetrarbrautum . Í tilefni 21 árs afmælis Hubble geimsjónaukans hafa stjörnufræðingar beint sjónaukanum að sérstaklega myndrænum hópi gagnvirkra vetrarbrauta sem kallast Arp 273 . Á þessari mynd , sem tekin var með Hubble geimsjónauka NASA og ESA , sjást tvær gagnvirkar vetrarbrautir sem nefnast Arp 273 . Sú stærri er þyrilþoka sem heitir UGC 1810 og hefur skífa hennar aflagast vegna flóðkrafta sem rekja má til þyngdartogs frá vetrarbrautinni fyrir neðan en hún heitir UGC 1813 . Bláu kekkirnir efst eru þyrpingar ungra , mjög bjartra og heitra stjarna sem gefa frá sér sterkt útblátt ljós . Frá okkar sjónarhóli er smærri vetrarbrautin nánast á rönd . Í kjarna hennar eru merki um hrinu stjörnumyndunar sem rekja má til nálægðarinnar við stóra nágrannann fyrir ofan . Í stóru vetrarbrautinni er augljóst að eitthvað mikið hefur gengið á . Svo virðist sem stóri ytri þyrilarmurinn sé hringlaga en slíkt einkenni sést þegar vetrarbrautir fara í gegnum hvor aðra . Því er allt útlit fyrir að lítil fylgivetrarbraut hafi steypt sér í gegnum UGC 1810 , rétt fyrir neðan og örlítið til hægri við miðju hennar . Allir innri þyrilarmarnir eru mjög brenglaðir . Til dæmis virðist einn armurinn liggja bakvið miðbunguna og skaga út hinumegin . Ekki er vitað nákvæmlega hvernig þessir þyrilarmar tveir tengjast . Hugsanlega sést lítill þyrill ofarlega hægra megin í örmum UGC 1810 . Þar sést hvernig ysti armurinn breytir um svip þegar hann fer í gegnum þessa þriðju vetrarbraut . Armurinn breytist úr því að vera sléttur og úr gömlum rauðleitum stjörnum öðrum megin yfir í að vera kekkjóttur og blár hinum megin . Nokkuð reglulegt bil er á milli bláu kekkjana sem kemur heim og saman við það sem við sjáum í þyrilörmum annarra vetrarbrauta . Stóra vetrarbrautin í Arp 273 tvíeykinu er um fimm sinnum massameiri en litla fylgivetrarbrautin . Fylgivetrarbrautin er á töluverðri hraðferð og hefur aflagað aðalþyrilinn í stóru vetrarbrautinni . Við samruna sem þennan hefst hrina stjörnumyndunar fyrr í minni vetrarbrautinni en þeirri stóru — hugsanlega vegna þess að litlar vetrarbrautir hafa ekki eytt eins miklu gasi í nýjar stjörnur . Arp 273 er í stjörnumerkinu Andrómedu í um 300 milljón ljósára fjarlægð frá jörðinni . Nokkrir tugir þúsunda ljósára skilja vetrarbrautirnar að en á myndinni sést að örþunn brú úr stjörnum tengir þær saman . Þessi fallega ljósmynd var tekin þann 17. desember 2010 með Wide Field Camera 3 í Hubblessjónaukanum . Myndin er sett saman úr myndum sem teknar voru í gegnum ljóssíur sem hleypa í gegn útbláu , bláu og rauðu ljósi . Þetta er þýðing á fréttatilkynningu ESA / Hubble heic 1107 Tengdar myndir Hubblessjónauki NASA og ESA tók þessa fallegu ljósmynd gagnvirku vetrarbrautunum Arp 273 í tilefni af 21 árs afmæli sjónaukans í geimnum . Sjá má hvernig þyngdarkrafturinn hefur aflagað vetrarbrautirnar tvær . Talið er að smærri vetrarbraut hafi steypt sér í gegnum þá stóru og myndað við það hringlögunina . Mynd : NASA , ESA og Hubble Heritage Team ( STScI / AURA ) . Hubble geimsjónaukinn á braut um jörðu . Mynd : European Space Agency .